钦定古今图书集成/明伦汇编/官常典/第088卷 > 邠王守礼
## 钦定古今图书集成/明伦汇编/官常典/第088卷 > 邠王守礼

按《唐书章怀太子传》：“章怀太子贤，子守礼嗣雍王，始
名光仁，授太子洗马。武后革命，畏疾宗室，而守礼以
父得罪，与睿宗诸子闭处宫中十馀年。睿宗封相王，
许出外邸，于是守礼等始居外，改司议郎。中宗即位，
复故封，拜光禄卿，实封户五百。唐隆元年，进封邠王。
睿宗立，兼检校左金吾卫大将军，出为幽州刺史，遥”
兼单于大都护，迁司空。开元初，累为州刺史。时宁、申、
岐、薛王同为刺史，皆择僚，首持纲纪，守礼惟弋猎酣
乐，不领事，故源乾曜、袁嘉祚、潘好礼皆为邠府长史、
州佐督检之。后还诸王京师。守礼以外支为王，不甚
才，而多宠。嬖子六十馀人，无可称者，常负息钱数百
万。或劝少治居产，守礼曰：“岂天子兄无葬者耶？”诸王
每白，上以为欢。岐王尝奏：守礼知雨旸，帝问故，答曰：
“臣无他，当天后时，太子被罪，臣幽宫中，岁被敕杖，凡
四三，累创痕肤。前雨则沈懑，霁则佳，以此知之。”因泣
下。帝为恻然。薨年七十，赠太尉。子承宏、承宁、承采可
记者按《旧唐书》本传：守礼本名光仁，垂拱初，改名守礼，授
太子洗马，封嗣雍王。时中宗迁于房陵，睿宗虽居帝
位，绝人朝谒。诸武赞成革命之计，深嫉宗枝。守礼以
父得罪，与睿宗诸子同处于宫中，凡十馀年，不出庭
院。至圣历元年，睿宗自皇嗣封为相王，许出外邸，睿
宗诸子五人皆封郡王，与守礼始居于外。神龙元年，
中宗纂位，授守礼光禄卿同正员。神龙中，遗诏进封
邠王，赐实封五百户。景云二年，带光禄卿，兼幽州刺
史，转左金吾卫大将军，遥领单于大都护。先天二年，
迁司空。开元初，历虢、陇、襄、晋、滑六州刺史，非奏事及
大事，并上佐知州。时宁、申、岐、薛邠同为刺史，皆择首
僚以持纲纪。源乾曜、袁嘉祚、潘好礼皆为邠府长史，
兼州佐，守礼唯弋猎伎乐饮谑而已。九年已后，诸王
并征还京师。守礼以外支为王，才识猥下，尤不逮岐、
薛。多宠嬖，不修风教。男女六十馀人，男无中才，女负
贞称。守礼居之自若，高歌击鼓，常带数千贯钱债。或
有谏之者曰：“王年渐高，家累甚众，须有爱惜。”守礼曰：
“岂有天子兄没人葬？”诸王因内䜩言之，以为欢笑。虽
积阴累日，守礼白于诸王曰：“欲晴果晴，𠎝阳涉旬。”守
礼曰：“即雨果连澍。”岐王等奏之，云：“邠哥有术。”守礼曰：
“臣无术也。则天时以章怀迁谪，臣幽闭宫中十馀年，
每岁被敕杖数，顿见瘢痕甚厚。欲雨臣脊上，即沈闷；
欲晴即轻健。臣以此知之，非有术也。”涕泗霑襟，元宗
亦悯然。二十九年薨。